Document ID: /fineweb-2-swissfilter-quality_10-filterrobots/filtered/02819.jsonl.gz/39

U subotu, 20. listopada 2007, održana je priredba u spomen na posljednju bosansku kraljicu Katarinu Kotromanić u dvorani župne crkve Gut Hirt u Zugu u organizaciji Hrvatske Katoličke Misije Zug.
Nakon intoniranja Lijepe naše i uvodne riječi fra Rade Vukšića, u prvom dijelu priredbe prikazan je dokumentarni film Bocanje križa koji govori o starom običaju srednjebosanskih Hrvata iz Kraljeve Sutjeske. Prema tom običaju su sve mlade djevojke u dobi od 13-16 godina na dan Svetog Josipa tetovirale znak križa na svoje ruke, dok su članovi njihovih obitelji proslavljivali taj čin. Taj običaj, za kojeg se pretpostavlja da je star koliko i samo postojanje Hrvata na području Srednje Bosne održao se i do današnjih dana. Tetoviranjem, odnosno „bocanjem“ križa srednjebosanski Hrvati su nastojali pokazati svoju odananost katoličkoj crkvi i neslaganje sa islamizacijom Hrvata koja je posebno došla do izražaja dolaskom Turaka na srednjebosanske prostore.
U daljnjem nastavku priredbe je skupina djevojaka pod nazivom Ruža hrvatska odpjevala i odrecitirala nekoliko prigodnih pjesama uz pratnju sestre Zdenke na orguljama. Informativni dio priredbe je završen referatom o posljednjoj bosanskoj kraljici Katarini Kotromanić Kosača, kojeg je priredio gosp. Vinko Đotlo. Pored niza zanimljivih pojedinosti iz života kraljice Kotromanić, prisutna je publika saznala da je kraljica nakon odstupanja pred Turcima iz Bosne posljednje godine svoga života provela u Rimu, odakle je djelovala u svrhu oslobođenja svoje Kraljevine. Kraljica Kotromanić je preminula 25. listopada 1478 godine, te od tada bosanski Hrvati obilježavaju taj dan kao dan svetkovine i spomena na svoju kraljicu.
Zabavni dio priredbe započeo je pjesmom Igra kolo navrh Kočarine u izvedbi folklorne skupine iz Pfäffikona SZ. Nakon pjesme, folklorna je skupina odplesala tradicionalni ples Hrvata sa područja Guče Gore – Đuture, koji je doslovno digao cijelu salu na noge. Nastup folklorne skupine u bogatim i šarolikim nošnjama završio je pjesmom „Tančica“, a publika je uz povike „hoćemo još“ gromoglasnim pljeskom pozdravila i ispratila naše folkloraše.
Zabava je nastavljena pjesmom i plesom uz odličan duo Jukebox iz Züricha, te nastupom harmonikaškog virtuoza Mladena Martića, koji je svojom svirkom na harmonici i pjesmom atmosferu u Župnoj dvorani doveo do samog usijanja.
Na kraju želimo još jednom istaknuti izvanrednu organizaciju priredbe od strane MV Pfäffikon, te fra Rade Vukšića na čelu Hrvatske Katoličke Misije Zug. Fra Rade je najavio kako je ova priredba prva, ali ne i posljednja takve vrste, te da će obilježavanje spomena na posljednju bosansku kraljicu u Hrvatskoj Katoličkoj Misiji Zug postati tradicija.
Miroslav Belošević
Ruža hrvatska
Vinko Đotlo